Jeg har altid fået at vide, at jeg skulle sørge for at komme hurtigt igennem min uddannelse, få udlandserfaring og tværfaglighed. I mit første år af universitetsstudiet fik jeg at vide, at det vigtigste for at få succes er at få erfaring: praktik, praktik, praktik.

Jeg blev færdiguddannet som kandidat fra Københavns Universitet med en tværfaglig uddannelse i mode og visuel kultur, da jeg var 25. På det tidspunkt havde jeg boet i London, New York og Tel Aviv, og jeg havde haft flere fede praktikpladser som designassistent for verdens førende designere såvel som en praktikplads i FN. Jeg havde tilegnet mig flere års arbejdserfaring, og jeg så frem til at bruge mine kompetencer og finde et rigtigt lønnet arbejde.

Halvandet år efter jeg afleverede mit speciale, sidder jeg stadig fast i praktikmøllen, hvor jeg bliver mødt med afslag efter afslag på mine jobansøgninger. Samtidig er arbejdsgivere imponerede over mit cv og mine resultater, og de tilbyder mig med glæde arbejde i ulønnet praktik.